മരത്തില് കെട്ടിയിട്ട് കഴുത്ത് മുറിച്ചു: അഫ്ഗാന് ഹാസ്യ നടനെ താലിബാന് ഭീകരര് അതിക്രൂരമായി കൊന്നു: സമൂഹമാദ്ധ്യമങ്ങളില് ചര്ച്ചയായി വീഡിയോ കാബൂള്: അഫ്ഗാനിസ്താനിലെ ജനപ്രിയ ഹാസ്യതാരത്തെ അതിക്രൂരമായി മര്ദ്ദിച്ച് കൊലപ്പെടുത്തി താലിബാന് ഭീകരര്. അഫ്ഗാനിലെ പ്രമുഖ ഹാസ്യ നടന് നസര് മുഹമ്മദിനെയാണ് താലിബാന് ഭീകരര് കൊലപ്പെടുത്തിയത്. നസറിനെ അതിക്രൂരമായി മര്ദ്ദിക്കുന്നതിന്റെ വീഡിയോ സമൂഹമാദ്ധ്യമങ്ങളില് ചര്ച്ചയാവുകയാണ്. ഇദ്ദേഹത്തിന്റെ മൃതദേഹം കഴിഞ്ഞ ദിവസം കണ്ടെത്തിയിരുന്നു. പിന്നാലെയാണ് ആക്രമിക്കുന്ന ദൃശ്യങ്ങള് പുറത്തുവന്നിരിക്കുന്നത്. ഇറാന് ഇന്റര്നാഷണലിന്റെ മുതിര്ന്ന ലേഖകന് താജുദൈന് സോറഷ് ആണ് വീഡിയോ ട്വിറ്ററിലൂടെ പുറത്തുവിട്ടത്. ഭീകരരില് ഒരാള് തോക്ക് ചൂണ്ടി ഭയപ്പെടുത്തിയ ശേഷം അദ്ദേഹത്തിന്റെ മുഖത്ത് പലതവണ അടിയ്ക്കുന്നതും വീഡിയോയില് ദൃശ്യമാണ്. വ്യാഴാഴ്ച്ച രാത്രിയാണ് നസറിനെ താലിബാന് ഭീകരര് തട്ടിക്കൊണ്ടുപോയത്. നസറിനെ പിടികൂടി മരത്തില് കെട്ടിയിട്ട് കഴുത്ത് മുറിയ്ക്കുകയായിരുന്നു. ജനപ്രിയ നടനെ കഴുത്ത് മുറിച്ച് കണ്ടെത്തിയെന്ന വിവരമാണ് പുറത്തുവന്നത്. നടന്റെ മരണത്തില് താലിബാനെതിരെ കുടുംബം രംഗത്തെത്തിയിട്ടുണ്ട്. കൊലപാതകത്തിന് പിന്നില് താലിബാനാണെന്നാണ് കുടുംബത്തിന്റെ ആരോപണം. എന്നാലിത് താലിബാന് നിഷേധിച്ചിട്ടുണ്ട്.